U Ġosafat strieħ ma' missirijietu, u difnuh ma' missirijietu fil-belt ta' David, u daħal isaltan floku Ġeħoram, ibnu. Is-saltna ta' Ġeħoram Ġeħoram kellu ħutu, ulied Ġosafat: Għażarija, Ġeħijel, Żakkarija, Għażrijaħu, Mikiel u Sefatija. Dawn kollha wlied Ġosafat, sultan ta' Iżrael . Missierhom kien tahom ħafna rigali, fidda, u deheb, u ħwejjeġ prezzjużi, u bliet iffortifikati f'Ġuda, imma s-saltna taha lil Ġeħoram, għax kien il-kbir. Meta Ġeħoram ħa s-saltna ta' missieru u ssaħħaħ sewwa, qatel lil ħutu kollha bix-xabla u lil xi wħud mill-prinċpijiet ta' Iżrael ukoll. Kellu tnejn u tletin sena meta Ġeħoram laħaq sultan, u saltan għal tmien snin f'Ġerusalemm. U qabad l-istess triq tas-slaten ta' Iżrael bħalma kienu għamlu dawk tad-dar ta' Aħab; għax kellu b'martu lil bint Aħab ; u għamel il-ħażin f'għajnejn il-Mulej. Imma l-Mulej ma riedx jeqred id-dar ta' David minħabba l-patt li kien għamel ma' David, u billi kien wiegħdu li jħallilu xrara għal dejjem, lilu u lil uliedu. Fi żmienu l-Edumin qamu kontra l-ħakma ta' Ġuda, u għamlu sultan għalihom. U Ġeħoram telaq bil-kmandanti u l-karrijiet kollha miegħu; u qam billejl u kisser lil Edom, li kienu dawru lilu u l-kmandanti bil-karrijiet. Imma Edom ħeles minn idejn Ġuda sal-lum. Imbagħad f'dak iż-żmien stess ħelset Libna wkoll minn taħt idejh, għax kien telaq lill-Mulej, Alla ta' missirijietu. Saħansitra bena s-santwarji fuq l-għoljiet ta' Ġuda, u waqqa' fiż-żina lin-nies ta' Ġerusalemm, u xeħet lil Ġuda fid-dnub. Elija jħabbar il-pesta U waslitlu ittra mingħand Elija, il-profeta , fejn qallu: "Dan jgħid il-Mulej, Alla ta' David missierek: 'Talli int ma mxejtx fit-triqat ta' Ġosafat missierek, u fi triqat Asa, sultan ta' Ġuda, imma mxejt fit-triqat tas-slaten ta' Iżrael, u waqqajt fiż-żina lil Ġuda u n-nies ta' Ġerusalemm, bħalma waqqgħethom fiż-żina d-dar ta' Aħab, u qtilt ukoll lil ħutek, id-dar ta' missierek, li kienu aħjar minnek, ara, il-Mulej issa se jolqot bi flaġell kbir sewwa l-poplu tiegħek, 'l uliedek u n-nisa tiegħek, u kulma għandek. U int tirkbek marda qalila, marda f'imsarnek sakemm joħorġu barra msarnek minħabba l-marda minn jum għal ieħor.' " U l-Mulej qajjem kontra Ġeħoram il-korla tal-Filistin u tal-Għarab li jgħammru ħdejn il-Kusin, u telgħu kontra Ġuda, daħlu ġo fih u ħatfu l-ġid kollu li sabu f'dar is-sultan, u 'l uliedu u n-nisa tiegħu, u ma baqagħlu ebda tifel ħlief Ġeħowaħaż, l-iżgħar fost uliedu. Wara dan kollu l-Mulej bagħatlu marda bla fejqan f'imsarnu. U ġara li jum wara ieħor, meta kienu għoddhom għaddew sentejn, ħarġulu msarnu barra minħabba l-marda li kellu, u miet b'uġigħ qalil. U l-poplu m'għamillux ħuġġieġa bħalma għamel ma' missirijietu. Kellu tnejn u tletin sena meta beda jsaltan, u għal tmien snin saltan f'Ġerusalemm. U mar bla ma tħassruh, u difnuh fil-belt ta' David, iżda mhux fl-oqbra tas-slaten.